雲門山投龍詩
作者：趙居貞
朝代：唐

paragraphs: 曉登雲門山，直上一千尺。
絕頂彌孤聳，盤途幾傾窄。
前對豎裂峯，下臨削成壁。
陽巘靈芝秀，陰崖半天赤。
大壑靜不波，渺溟無際極。
是時雪初霽，冱寒水更積。
披展送龍儀，寧安服狐白。
沛恩惟聖主，祈福在方伯。
三元章醮昇，五域囗囗覿。
帟幕翠微亙，機茵丹洞闢。
祝起鳴天鼓，拜傳端素冊。
霞間朱紱縈，嵐際黃裳襞。
玉策奉誠信，仙佩俟奔驛。
香氣入岫門，瑞雲出巖石。
至誠必招感，大福旋來格。
空中忽神言，帝壽萬千百。